Агенцијата за заштита на правото на слободен пристап до информациите од јавен карактер врз основа на член 109 став 13 од Законот за општата управна постапка (“Службен весник на Република Македонија“ бр. 124/2015), а согласно член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Р. Д. од Охрид, поднесенa против Општина Охрид, по предметот Барање за пристап до информации од јавен карактер, на 12.04.2023 година, го донесе следното

**Р Е Ш Е Н И Е**

1. Жалбата изјавена од Р. Д. од Охрид, поднесенa против Општина Охрид, заведена во Агенцијата под бр. 08-109 од 07.04.2023 година, по предметот Барање за пристап до информации од јавен карактер **СЕ УВАЖУВА.**

**2. СЕ ЗАДОЛЖУВА** Имателот на информации да му ја достави бараната информација на Барателот на начин и во форма наведени во Барањето.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

Р. Д. од Охрид, како што е наведено во Жалбата, на 14.02.2023 година поднел Барање за пристап до информации од јавен карактер до Општина Охрид, со кое побарал да му се достави препис од следната информација:

„1.Извештај од комисијата за надзор на работата на „ИЦС системи“ од формирањето до денес“.

Имателот на информации, на ова Барање не одговорил во законски предвидениот рок, поради што Барателот на информацијата, во законски предвидениот рок поднесе Жалба, заведена во Агенцијата под арх. бр. 08-109 на 08.03.2023 година.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер ја разгледа Жалбата изјавена од Барателот на информацијата и расположливите предметни списи, и на 21.03.2023 година донесе Решение со кое Жалбата **ја уважи, и му наложи** на Имателот на информации, да постапи по Барањето на Барателот, согласно одредбите од Законот за слободен пристап до информации од јавен карактер.

Барателот на информации на 07.04.2022 година до Агенцијата достави Втора жалба, заведена под бр.08-109 каде е наведено дека: “...и покрај решението од Агенцијата..Општина Охрид не има пуштено информација ...“.

Агенција, преку е-маил заведен под бр.08-109 од 10.04.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 11.04.2023 година до Агенцијата по електронски пат достави Решение бр.03-141 од 10.04.2023 година со кое се уважува барањето на Барателот. Во Решението е наведено дека: „Агенцијата решавајќи во оваа постапка не го зела предвид одговорот од општината, односно дека барањето му е дозволено на барателот и може да изврши увид, па се донесено решение ...“ .

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја уважи и го задолжи** Имателот на информации на Барателот да му ја достави бараната информација на начин и во форма наведени во Барањето, поради следното:

Агенцијата утврди дека Имателот на информации не постапил согласно одредбите од Законот за слободен пристап до информации од јавен карактер, со тоа што и покрај тоа што донел решение согласно членот 20 од истиот Законот за слободен пристап до информации од јавен карактер, не му ја доставил бараната информација на Барателот.

По разгледувањето на Жалбата и списите во врска со предметот, Агенцијата констатира дека Имателот на информации, не го спровел Решението на Агенцијата бр.08-109 од 21.03.2023 година, бидејќи не му овозможил пристап до бараната информација, на начин и форма како што се наведени во Барањето.

Во конкретниот случај, Барателот на информации побарал бараната информација да ја добие по пошта во препис, а не како што Имателот на информации побарал со горенаведеното Решение, Барателот да изврши увид во бараната информација.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да се поведе управен спор пред Управниот суд во рок од 30 дена.

**Директор,**

**Пламенка Бојчева**